সলমনের ভাই জাসসি,সিদ্ধার্থ

অবশেষে ছবির জন্য দুই ভাইকে খুঁজে পেলেন সলমন খান।‘কভি ইদ কভি দিওয়ালি’-তে ভাইজানের দুই ভাইয়ের চরিত্রে অভিনয় করবেন আয়ুশ শর্মা ও জাহির ইকবাল। বেশ কিছুদিন আগেই শোনা গিয়েছিল এমনটাই জল্পনা।যদিও রবিবার খবর মিলেছে, সলমনের সঙ্গে মতানৈক্যের জেরে শ্যুটিং শুরু করার পরও ছবিতে কাজ করতে আপত্তি জানিয়েছেন আয়ুশ শর্মা।ছবি থেকে বাদ পড়েছেন সলমনের আর এক অনস্ক্রিন ভাই জাহির ইকবালও।সেই কারণেই ‘কভি ইদ কভি দিওয়ালি’-র জন্য দুই ভাইয়ের খোঁজে ছিলেন সলমন খান।জল্পনা শোনা যায় ছবিতে কাজ করতে চলেছেন অভিমন্যু দাসানি ও মিজান জাফরি।তবে বাস্তবে কিন্তু হতে চলেছে একেবারেই অন্যকিছু। বলিপাড়া সূত্রে খবর,ইতিমধ্যেই ‘কভি ইদ কভি দিওয়ালি’-র জন্য দুই ভাই নির্বাচন করে ফেলেছেন ভাইজান।

শোনা যাচ্ছে ছবিতে সলমনের ভাই হতে চলেছেন জাসসি গিল ও সিদ্ধার্থ নিগম।পঞ্জাবী মিউজিক ও ফিল্ম ইন্ডাস্ট্রির পরিচিত মুখ জাসসি ইতিমধ্যেই বলিউডে কাজ করেছেন।খবর মিলছে,’কভি ইদ কভি দিওয়ালি’-তে তিনিই হতে চলেছেন সলমনের বড় ভাই।পাশাপাশি ছোট ভাইয়ের চরিত্রে অভিনয় করবেন সিদ্ধার্থ নিগম।ছোটপর্দায় সিরিয়াল এবং রিয়েলিটি শো-এর দৌলতে সিদ্ধার্থ দর্শকমহলে জনপ্রিয় মুখ।‘ধুম ৩’ ছবিতে আমির খানের ছেলেবেলার চরিত্রেও নজর কেড়েছিলেন তিনি।

তবে ‘কভি ইদ কভি দিওয়ালি’ যে সিদ্ধার্থ ও জাসসির কেরিয়ারের অন্যতম মোড় হতে চলেছে তা বলার অপেক্ষা রাখে না।ছবিতে সলমনের সঙ্গে জুটি বেঁধেছেন পূজা হেগড়ে।পাশাপাশি সিদ্ধার্থ ও জাসসি ছাড়াও রয়েছেন শেহনাজ গিল ও দক্ষিণী সুপারস্টার ভেঙ্কটেশ। ছবির পরিচালনার দায়িত্বে রয়েছেন ফারহাদ সামজি।